作者：刘过
词牌/韵律：沁园春

paragraphs: 一剑横空，飞过洞庭，又为此来。
有汝阳璡者，唱名殿陛，玉川公子，开宴尊罍。
四举无成，十年不调，大宋神仙刘秀才。
如何好，将百千万事，付两三杯。
未尝戚戚于怀。
问自古英雄安在哉。
任钱塘江上，潮生潮落，姑苏台畔，花谢花开。
盗号书生，强名举子，未老雪从头上催。
谁羡汝，拥三千珠履，十二金钗。